b'\n_START_ARTICLE_\nDioptaz\n_START_PARAGRAPH_\nMineralul dioptaz este un silicat hidratat de cupru. Se mai nume\xc8\x99te smarald de cupru, din cauza culorilor asem\xc4\x83n\xc4\x83toare. Formula sa chimic\xc4\x83 este Cu6[Si6O18] x 6H2O.\n_START_SECTION_\nIstoric \xc8\x99i etimologie\n_START_PARAGRAPH_\nNumele dioptaz este derivat din cuvintele grece\xc8\x99ti \xe2\x80\x9edia\xe2\x80\x9d (prin) \xc8\x99i \xe2\x80\x9eoptomai\xe2\x80\x9d (a vedea), deoarece pe acest mineral sunt vizibile foarte bine planurile de clivaj. Mineralul a fost descris pentru prima dat\xc4\x83 de c\xc4\x83tre savantul german Rudolph Ferber, la sf\xc3\xa2r\xc8\x99itul secolului al XVIII - lea, care \xc3\xaens\xc4\x83 l-a definit incorect ca o varietate de smarald. Abatele francez Ren\xc3\xa9 Just Ha\xc3\xbcy este cel care a descoperit c\xc4\x83 dioptazul este un mineral diferit fa\xc8\x9b\xc4\x83 de smarald. El este cel care l-a descris \xc8\x99i i-a dat numele de dioptaz \xc3\xaen anul 1801.\n_START_SECTION_\nDescriere\n_START_PARAGRAPH_\nDioptazul cristalizeaz\xc4\x83 \xc3\xaen sistemul trigonal. Se formeaz\xc4\x83 \xc3\xaempreun\xc4\x83 cu carbona\xc8\x9bii de cupru prin alterarea sulfurilor de cupru. Are culoarea verde-\xc3\xaenchis de smarald \xc8\x99i luciu sticlos. Are o duritate medie de 5 pe scara Mohs. Este solubil \xc3\xaen acid azotic \xc8\x99i acid clorhidric.\n_START_SECTION_\nDepozite\n_START_PARAGRAPH_\nDioptazul este un mineral rar care se g\xc4\x83se\xc8\x99te \xc3\xaen zonele de oxidare a depunerilor de cupru. \xc3\x8en cantit\xc4\x83\xc8\x9bi mai mari se g\xc4\x83se\xc8\x99te \xc3\xaen Kazahstan, Namibia, Republica Democrat\xc4\x83 Congo, Chile, Peru._NEWLINE_\xc3\x8en Rom\xc3\xa2nia se \xc3\xaent\xc3\xa2lne\xc8\x99te mai ales \xc3\xaen zona localit\xc4\x83\xc8\x9bii B\xc4\x83i\xc8\x9ba din jude\xc8\x9bul Bihor.\n_START_SECTION_\nUtilizare\n_START_PARAGRAPH_\nCele mai frumoase e\xc8\x99antioane pot fi confundate cu smaraldul, la prima vedere. Totu\xc8\x99i dioptazul nu este folosit la bijuterii deoarece este foarte moale. Este totu\xc8\x99i t\xc4\x83iat \xc8\x99i p\xc4\x83strat \xc3\xaen colec\xc8\x9bii pentru ca lumea s\xc4\x83-i vad\xc4\x83 frumuse\xc8\x9bea. De obicei, este t\xc4\x83iat briliant sau cabo\xc8\x99on, iar acestea la un unghi de 40\xc2\xb0. Atunci c\xc3\xa2nd este t\xc4\x83iat astfel, are un aspect uimitor.'